
Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации ЦГК- Скопје, преку Герман Филков, претседател на Здружението, поднесена против  Решение на Министерство за внатрешни работи, по предметот Барање за пристап до информации од јавен карактер, на 27.08.2026 година, го донесе следното

Р Е Ш Е Н И Е

1.Жалбата изјавена од Здружението на граѓани Центар за граѓански комуникации ЦГК- Скопје, преку Герман Филков, претседател на Здружението, поднесена против  решението на Министерство за внатрешни работи бр.16.1.2-989/4 од 05.08.2026 година,  заведена во Агенцијата под бр.08-272 на 18.08.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2.Решението на Имателот на информации бр.16.1.2-989/4 од 05.08.2026  година СЕ ПОНИШТУВА.
3.Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.


О Б Р А З Л О Ж Е Н И Е

Здружението на граѓани Центар за граѓански комуникации ЦГК- Скопје, преку Герман Филков, претседател на Здружението, на 15.07.2026 година поднело Барање за пристап до информации од јавен карактер до Министерство за внатрешни работи, со кое побарало по е-маил да му се достави фотокопија од следната  информација: 
	„За буџетските ставки 481 и 482 од Буџетот на вашата институција за 2025 година, листа на капитални расходи со поединечен износ, процент на реализација и исплатен износ?“
	Имателот на информации постапувајќи по наведеното Барање до Барателот доставил Решение бр.16.1.2-989/4 од 05.08.2026 година „за одговор на барање за слободен пристап до бараната информација“, со кое наративно одговорил на барањето за пристап до информации од јавен карактер..
	Барателот на информации на 11.08.2026 година, преку е-маил побарал дополнување, односно прецизирање на одговорот на Министерството за внатрешни работи само за буџетските ставки 481 и 482.

	Имателот на информации не му одговорил на барателот, по што истиот, незадоволен од донесеното Решение бр.16.1.2-989/4 од 05.08.2026  година поднел Жалба, заведена во Агенцијата под бр.08-272 на 18.08.2026 година. 
Агенцијата со допис бр.08-272 од 18.08.2026 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации до Агенцијата достави Произнесување по жалба бр.16.1.2-989/7 од 20.08.2026 година, со кое ја информира Агенцијата дека „...за да бидат доставени бараните податоци потребно ни е повеќе време...“.  
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации бр.16.1.2-989/4 од 05.08.2026 година го поништи и предметот го врати на повторно постапување пред првостепениот орган, поради следното:
Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер со тоа што  донел Решение за со кое се уважува Барањето на Барателот, во случајот на Барателот не му ја доставил бараната информација  на начин и во форма наведени во Барањето, туку му доставил одговори кои не биле наведени во предметното барање.  
По укажувањето, преку е-маил, од страна на Барателот до Имателот на информации и прецизирање на доставеното барање, Имателот на информации не постапил согласно член 22 од Законот за слободен пристап до информации од јавен карактер, веднаш информирајќи го Барателот за продолжување на рокот за одговор, туку тоа го сторил дури по добивање на предметната Жалба од 18.08.2026 година.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеи 12, 13, 20, 21 и 22 од истиот Закон, е должен да ја информира јавноста со објавување на податоци од негова надлежност, годишни финансиски планови и програми за реализација на буџетот, извештаи за работата, статистички податоци за работата и други информации кои произлегуваат од надлежноста и работењето на имателот на информации.
Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот да му ги достави бараните информации на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
Директор,
                                                                                                                Петар Гајдов

